Stjörnumenn að loknu Reykjavikurmaraþoni . Hlaupahópur Stjörnunnar í Garðabæ er tiltölulega ungur félagsskapur þó hann byggi á gömlum grunni . Æfingar eru fjórum sinnum í viku og iðkendafjöldinn er alltaf að aukast að sögn Agnar Jóns Ágústssonar eins forsvarsmanna hópsins . Jafnan er hlaupið frá Ásgarði , íþróttamiðstöð Stjörnunnar . Saga Hlaupahóps Stjörnunnar er stutt . Hópurinn var stofnaður undir Almenningsíþróttadeild Stjörnunnar haustið 2012 . Fyrirrennari hópsins var Skokkhópur Garðabæjar sem stofnaður var 2008 og Gísli Ásgeirsson hlaupari með meiru átti frumkvæðið að . Hlaupahópur Stjörnunnar er því rétt rúmlega eins árs . Hér að neðan leiðir Agnar lesendur í allan sannleika um Hlaupahóp Stjörnunnnar í skemmtilegu viðtali . Hve margir eru meðlimir hópsins og hvernig hefur fjöldinn þróast á undanförnum árumHlaupahópur Stjörnunnar hefur vaxið hratt frá stofnun og mun hraðar en stofnendur gerðu ráð fyrir . Um áramótin 2012 / 2013 voru félagsmenn um 80 manns en í dag eru 120 félagsmenn . Hverjir eru meðlimir í Hlaupahópi Stjörnunnar , er um að ræða þrautreynda hlaupara eða er mikið um byrjendur ? Við skiptum hópnum upp í fjögur getustig ; Í fyrsta hópnum eru byrjendur sem eru að stíga sín fyrstu skref í hlaupum . Í hópi 1 eru þeir sem eru örlítið lengra komnir í hlaupum . Innan hóps 2 eru þeir sem glíma við tíma á 10 km og 21 km og í hópi 3 eru þeir sem lengst eru komnir og hafa stundað keppnishlaup um tíma bæði hér heima og erlendis . Þannig að í Hlaupahópi Stjörnunnar eru bæði byrjendur og þrautreyndir hlauparar og allt þar á milli . Hjá Hlaupahóp Stjörnunnar eru tveir þjálfarar , einn sem sér um byrjendur og þá sem styttra eru á veg komnir og Sigurð P. Sigmundsson fyrrverandi langhlaupari og Íslandsmeistarí í hlaupum um árabil sér um þá sem lengst eru komnir . Einstaklingum innan hópa er getustýrt og leiðbeint af þjálfurum . Hlaupahópur Stjörnunnar í öllu sínu veldi áður en haldið er á krefjandi æfingu . Hvernig gengur að sníða æfingar að ólíkum þörfum hvers og eins ? Við skiptum þessu þannig að hóparnir fá hópaáætlanir sem þeir fylgja eftir . Þjálfararnir sjá um og fylgjast með einstaklingum innan hópanna og stýra þeim á æfingum . Hins vegar hafa þeir sem lengst eru komnir fengið sérstakar áætlanir frá Sigurði P. þegar um sérstaka viðburði er að ræða eins og Laugaveginn eða maraþon . Hvar hlaupið þið aðallega ? Við hlaupum frá íþróttahúsinu í Garðabæ á hverri æfingu og eigum okkar mældu leiðir . Á sumrin þegar veður er gott nýtum við Heiðimörkina mikið eða strandlengjuna á Kársnesinu og vestur í bæ . Tempóhlaup , brekkuspretti og sprettæfingar tökum við á sérstökum stöðum og nýtum jafnvel Heiðimörkina í það líka . Hvað með félagslíf , er mikið um atburði utan æfinga ? Það er mikið félagslíf hjá Hlaupahópi Stjörnunnar . Ásamt hlauparáðinu sem stýrir daglegum málum , þá er sérstök viðburðarnefnd sem sér um félagslega þáttinn og einnig er fjallgöngunefnd sem sér um að skipuleggja fjallgöngur einu sinni í mánuði . Við leggjum mikið upp úr félagslega þættinum og reglulega eru minni og stærri viðburðir . Hópurinn hefur sett sér þá stefnu að hlaupa tvö hlaup saman á hverju ári . Það er Gamlárshlaupið og Reykjavíkurmaraþonið . Nú er til skoðunar að fara í hópferð erlendis . Eru allir velkomnir , hvernig eiga áhugasamir að bera sig að ? Allir eru velkomnir í Hlaupahóp Stjörnunnar , byrjendur jafnt sem lengra komnir . Hlaupahópurinn er með fésbókarsíðu " Hlaupahópur Stjörnunnar " og þar er að finna allar upplýsingar . Æfingar eru 4 sinnum í viku , mánudaga , þriðjudaga , fimmtudaga frá Ásgarði kl. 17:30 og Laugardaga frá Ásgarði kl. 9:30 .